জনতার মুখোমুখি হয়ে যা বললেন এমপি মাশরাফি
নড়াইল-২ আসনের সংসদ সদস্য মাশরাফি বিন মুর্তজা তার নির্বাচনী এলাকায় জনতার মুখোমুখি হয়ে বিভিন্ন সমস্যার কথা শোনেন এবং তাদের প্রশ্নের উত্তর দেন।







‘জনতার মুখোমুখি জনতার সেবক’ এ স্লোগান সামনে নিয়ে শনিবার (৩১ ডিসেম্বর) সন্ধ্যায় সদর উপজেলার মুলিয়া মাধ্যমিক বিদ্যালয় মাঠে এমপি মাশরাফি সরাসরি মুলিয়া ইউনিয়নের বিভিন্ন গ্রামের সাধারণ মানুষের কথা শোনেন এবং জবাব দেন। 




মুলিয়া ইউনিয়ন আওয়ামী লীগের আয়োজনে বিভিন্ন শ্রেণি-পেশার মানুষ এমপি মাশরাফিকে এলাকার সমস্যার কথা বিশেষ করে রাস্তাঘাট, স্বাস্থ্যসেবা, খেলার মাঠ, মসজিদ-মন্দিরের উন্নয়ন ও এলাকার বিভিন্ন  সমস্যার কথা তুলে ধরেন।
এ সময় এমপি মাশরাফি সেসব প্রশ্নের উত্তর দেন।
তিনি বলেন, আমার দায়িত্ব আপনাদের কাজ করে দেওয়া। দেশ স্বাধীন হওয়ার পর থেকে আপনারা (নড়াইলবাসী) সব সময় বলেছেন আমরা অবহেলিত। আমি মনে করি, আমাদের অবহেলিত জেলার জন্য আমরা নিজেরাই দায়ী। আমাদের প্রতিটা ইউনিয়নে টুকটাক ঝামেলা লেগেই থাকে। আসুন ঝগড়া-বিবাদ উপেক্ষা করে আমরা আমাদের জেলার উন্নয়নে এক হয়ে কাঁধে কাঁধ মিলিয়ে কাজ করি।
মাশরাফি আরও বলেন, প্রধানমন্ত্রী নিজে বলেছেন তিনি নড়াইলের। আমি কিন্তু তার একজন কর্মী মাত্র। নড়াইলের কোনো কাজ নিয়ে গেলে তিনি সঙ্গে সঙ্গে বলেন, ‘দিয়ে দাও’। নড়াইলের উন্নয়নের ব্যাপার প্রধানমন্ত্রী খুবই আন্তরিক। আমরা ইতিবাচক মানসিকতা নিয়ে প্রধানমন্ত্রীর উন্নয়নে আন্তরিকতার সঙ্গে অংশ নিলে নড়াইলের অনেক উন্নয়ন আপনারা দেখতে পাবেন ইনশাআল্লাহ।
সদর উপজেলা আওয়ামী লীগের সভাপতি অ্যাডভোকেট অচিন কুমার চক্রবর্তীর সভাপতিত্বে জনতার প্রশ্নোত্তর পর্বে এমপির কাছে চিকিৎসা সমস্যা, খাল খনন, কৃষি জমিতে সেচ ব্যবস্থা, সার সংকট, নদী, রাস্তা-ঘাট, বাজার, খেলার মাঠ, ব্রিজ-কালভার্ট, শিক্ষাপ্রতিষ্ঠান, মসজিদ, ঈদগাহ সংস্কার ও নির্মাণসহ বিভিন্ন দাবি পেশ করেন সাধারণ জনগণ। এ সময় মাশরাফি জনগণের দাবি নোট নিয়ে ধারাবাহিকভাবে তাদের প্রশ্নের উত্তর দেন।
জনগণের প্রশ্নের প্রতি উত্তরে মাশরাফি বলেন, বিশ্বাস রাখেন আমি চেষ্টা করব কর্তৃপক্ষের সঙ্গে কথা বলে সব সমস্যার দ্রুত সমাধান করার। যাই হোক, এটা নিশ্চিত থাকেন আমি আপনাদের পক্ষ নিয়েই কথা বলব।
অনুষ্ঠানে আরও উপস্থিত ছিলেন- সদর উপজেলা আওয়ামী লীগের সাধারণ সম্পাদক অ্যাডভোকেট ওমর ফারুক, জেলা যুব মহিলা লীগের সভাপতি সঞ্চিতা হক রিক্তা, সাধারণ সম্পাদক অ্যাডভোকেট মিলি খানম, মুলিয়া ইউপি চেয়ারম্যান রবীন্দ্র নাথ বিশ্বাস, মুলিয়া ইউনিয়ন আওয়ামী লীগের সভাপতি বিপুল সিকদার, সাধারণ সম্পাদক পল্লব মজুমদার, জেলা ছাত্রলীগের সভাপতি নাঈম ভুঁইয়া, সাধারণ সম্পাদক স্বপ্নীল সিকদার নীলসহ আওয়ামী লীগ, জেলা স্বেচ্ছাসেবক লীগ, যুবলীগ ও ছাত্রলীগের নেতাসহ স্থানীয় জনপ্রতিনিধি, রাজনৈতিক নেতা ও বিভিন্ন শ্রেণি-পেশার মানুষ।

নড়াইল-২ আসনের সংসদ সদস্য মাশরাফি বিন মুর্তজা তার নির্বাচনী এলাকায় জনতার মুখোমুখি হয়ে বিভিন্ন সমস্যার কথা শোনেন এবং তাদের প্রশ্নের উত্তর দেন।